Broj: 711-I-1581-Pp-82/23-05-23

Zagreb, 17. srpnja 2023.

**OLEG BUTKOVIĆ**

**potpredsjednik Vlade Republike Hrvatske i ministar mora, prometa i infrastrukture**

**Predmet: OLEG BUTKOVIĆ, potpredsjednik Vlade Republike Hrvatske i ministar**

**mora, prometa i infrastrukture**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa (Narodne novine, broj 143/2021, u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 17. srpnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Dana 20. ožujka 2023. godine objavljen je članak u medijima koji predstavlja javno saznanje u odnosu na postupak javnog natječaja za zapošljavanje u Ministarstvu mora, prometa i infrastrukture koji se odnosi na trgovačko društvo Hrvatska kontrola zračne plovidbe d.o.o. te čiji su navodi usmjereni na obveznika, potpredsjednika Vlade Republike Hrvatske i ministra mora, prometa i infrastrukture, Olega Butkovića.

U medijskim natpisima koji se smatraju prijavom, navedeno je da je objavljen javni natječaj za nadležnu osobu u trgovačkom društvu Hrvatska kontrola zračne plovidbe d.o.o. u kojem je izbačen dio u kojem kandidati za navedeno radno mjesto moraju dostaviti potvrdu o nepostojanju pravomoćnog rješenja nadležnog suda o provođenju istrage, a koji je bio propisan u dosadašnjim natječajima te je navedena potvrda bila jedan od osam glavnih uvjeta za kandidaturu, čime je došlo do pogodovanja jednom od kandidata.

Nadalje, u prijavi se navodi da se u natječaju objavljenom u 2016. godini za jednako radno mjesto tražila potvrda o neprovođenju istrage, kada je izabran kandidat za kojeg se interveniralo u trenutnom natječaju za izbor kandidata za radno mjesto.

Sukladno navedenom, postupak je pokrenut na temelju medijskog natpisa novinara Ilka Čimića iz elektroničkog medija [www.index.hr](http://www.index.hr) koji je sadržavao relevantne podatke glede moguće povrede ZSSI-a.

U tijeku postupka, Povjerenstvo je izvršilo uvid u medijski članak od 20. ožujka 2023. godine portala [www.index.hr](http://www.index.hr) objavljen od strane novinara Ilka Čimića pod naslovom „*Ministar Butković promijenio natječaj. To odgovara uhljebu godine kojeg se istražuje*“, objavljeni Javni natječaj Ministarstva mora, prometa i infrastrukture (Narodne novine, br. 26/2023) – izbor kandidata za člana Uprave – direktora trgovačkog društva Hrvatska kontrola zračne plovidbe d.o.o., uvid u Javni natječaj Ministarstva državne imovine (Narodne novine, br. 2/2018) – odabir kandidata za direktora društva Hrvatska kontrola zračne plovidbe d.o.o., uvid u Javni natječaj Državni ured za upravljanje državnom imovinom (Narodne novine, br. 69/2016) – za odabir direktora društva Hrvatska kontrola zračne plovidbe d.o.o., uvid u Javni natječaj Državnog ureda za upravljanje državnom imovinom (Narodne novine, br. 56/2016) – za odabir predsjednika i člana Uprave društva Hrvatske ceste d.o.o., uvid u Javni natječaj Ministarstva državne imovine (Narodne novine, br. 72/2017) – za odabir kandidata za predsjednika Uprave društva Hrvatske ceste d.o.o. i člana Uprave društva Hrvatske ceste d.o.o., uvid u Javni natječaj Ministarstva mora, prometa i infrastrukture (Narodne novine, br. 88/2018) – za odabir kandidata za člana Uprave društva Hrvatske ceste d.o.o., uvid u Javni natječaj Ministarstva mora, prometa i infrastrukture (Narodne novine, br. 106/2021) – izbor kandidata za predsjednika i dva člana Uprave trgovačkog društva Hrvatske ceste d.o.o., uvid u Javni natječaj Ministarstva mora, prometa i infrastrukture (Narodne novine, br. 51/2022) – izbor kandidata za člana Uprave trgovačkog društva Hrvatske ceste d.o.o., uvid u Uredbu o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine, br. 33/2016, 43/2016 i 109/2016), uvid u Uredbu o kriterijima za provedbu postupaka odabira i imenovanja kandidata za predsjednike i članove uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine, br. 19/2017), uvid u Uredbu o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine, br. 12/2019), uvid u Odluku o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine, br. 120/2013, 74/2015, 44/2016 i 2/2018), uvid u Odluku o pravnim osobama od posebnog interesa za Republiku Hrvatsku (Narodne novine, br. 71/2018), uvid u Odluku o pravnim osobama od posebnog interesa za Republiku Hrvatsku (Narodne novine, br. 147/2021) te očitovanje Ministarstva mora, prometa i infrastrukture od 16. lipnja 2023. KLASA: 007-01/23-02/2, URBROJ: 530-07-1-1-23-10.

Povjerenstvo je u svrhu utvrđivanja činjenica u postupku iz svoje nadležnosti od Ministarstva mora, prometa i infrastrukture dopisom od 6. lipnja 2023. zatražilo očitovanje u odnosu na uvjete za kandidate utvrđene Javnim natječajem za izbor kandidata za člana Uprave – direktora trgovačkog društva Hrvatska kontrola zračne plovidbe d.o.o., objavljenom u Narodnim novinama broj 26/2023, i to konkretno u odnosu na okolnost da je u navedenom natječaju ispušten uvjet: „nepostojanje pravomoćnog rješenja nadležnog suda o provođenju istrage, nepostojanje potvrđene optužnice, presude o izdavanju kaznenog naloga, te nepostojanje nepravomoćne presude“ koji je bio propisan Javnim natječajem za odabir kandidata za direktora društva Hrvatska kontrola zračne plovidbe d.o.o. (Narodne novine, broj 2/2018) i Javnim natječajem za odabir kandidata za direktora društva Hrvatska kontrola zračne plovidbe d.o.o. (Narodne novine, broj 69/2016).

Ministarstvo mora, prometa i infrastrukture na spomenuto se traženje očitovalo dopisom od 16. lipnja 2023. u kojem je navelo da je Odlukom o pravnim osobama od posebnog interesa za Republiku Hrvatsku (Narodne novine, broj 147/2021), društvo Hrvatska kontrola zračne plovidbe d.o.o. utvrđeno kao pravna osoba od posebnog interesa za Republiku Hrvatsku te da je Odlukom o pravnim osobama od posebnog interesa za Republiku Hrvatsku (Narodne novine, broj 71/2018) društvo Hrvatska kontrola zračne plovidbe d.o.o. bilo utvrđeno kao pravna osoba od posebnog interesa za Republiku Hrvatsku, a da je isto društvo Odlukom o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine, broj 120/2013, 74/2015, 44/2016 i 2/2018) bilo utvrđeno kao trgovačko društvo od strateškog interesa za Republiku Hrvatsku.

U dopisu Ministarstva mora, prometa i infrastrukture je dalje navedeno da je Javni natječaj za izbor kandidata za člana Uprave - direktora trgovačkog društva Hrvatska kontrola zračne plovidbe d.o.o. (Narodne novine, broj 26/2023), kako je vidljivo iz preambule navedenog Javnog natječaja, objavljen na temelju Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine, broj 12/2019) kojom su u članku 11. propisani uvjeti koje moraju ispunjavati kandidati za uprave pravnih osoba od posebnog interesa za Republiku Hrvatsku, a u članku 12. dokazi o ispunjenju traženih uvjeta koje je kandidat dužan dostaviti uz prijavu, te da Javni natječaj za izbor kandidata za člana Uprave - direktora trgovačkog društva Hrvatska kontrola zračne plovidbe d.o.o. upravo predviđa uvjete i tražene dokaze iz članka 11. i 12. navedene Uredbe.

Nadalje, u dopisu se navodi da je Javni natječaj za odabir kandidata za direktora društva Hrvatska kontrola zračne plovidbe d.o.o. (Narodne novine, broj 2/2018) objavljen na temelju Uredbe o kriterijima za provedbu postupaka odabira i imenovanja kandidata za predsjednike i članove uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine, broj 19/2017), koji su predviđala da je kandidat dužan uz prijavu dostaviti uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta nepravomoćna presuda koje ne smije biti starije od 15 dana od dana podnošenja prijave.

U nastavku dopisa se navodi da je Javni natječaj za odabir kandidata za direktora društva Hrvatska kontrola zračne plovidbe d.o.o. (Narodne novine, broj 69/2016) objavljen na temelju Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine, broj 33/2016 i 43/2016), koja je predviđala da je kandidat dužan uz prijavu dostaviti uvjerenje nadležnog suda, koje ne smije biti starije od 6 mjeseci od dana podnošenja prijave, da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga, te da nije donijeta nepravomoćna presuda.

Naposljetku, u dopisu se navodi da su u skladu s tada važećim propisima prethodni natječaji predviđali dužnost kandidata da dostavi uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta nepravomoćna presuda, dok je Javni natječaj za izbor kandidata za člana Uprave - direktora trgovačkog društva Hrvatska kontrola zračne plovidbe d.o.o. (Narodne novine, broj 26/2023), raspisan u skladu s propisima važećim u trenutku objave potonjeg Natječaja.

Sukladno izvedenim dokazima utvrđeno je da se prijava odnosi na postupak Javnog natječaja Ministarstva mora, prometa i infrastrukture (Narodne novine br. 26/2023) – izbor kandidata za člana Uprave – direktora trgovačkog društva Hrvatska kontrola zračne plovidbe d.o.o. s obzirom na izmijenjene okolnosti natječaja u odnosu na javni natječaj koji je za isto radno mjesto objavljen 2016. godine u Narodnim novinama br. 69/2016 te okolnost moguće povrede odredaba ZSSI-a. Predmetno je utvrđeno službenom provjerom podataka u Narodnim novinama s obzirom na objavljene javne natječaje za zapošljavanja kao i ostale javno dostupne informacije i dokumentaciju.

Prvenstveno se navodi da se prijava, iako nije konkretizirana u svojoj osnovi u odnosu na javni natječaj iz 2016. godine, među ostalim odnosi na javni natječaj iz Narodnih novina br. 69/2016 objavljen od strane Državnog ureda za upravljanje državnom imovinom koji je različiti pravni subjekt, odnosno tijelo državne uprave od predmetnog Ministarstva mora, prometa i infrastrukture koje je objavilo relevantni javni natječaj na koji se upućuje. Naime, usporedbom podataka iz javno dostupnih izvora informiranja utvrđeno je da je, a kako je prethodno navedeno, javni natječaj objavljen u Narodnim novinama br. 69/2016 – objavljen od Državnog ureda za upravljanje državnom imovinom, javni natječaj objavljen u Narodnim novinama br. 2/2018 – objavljen od strane tada nadležnog Ministarstva državne imovine, dok je trenutni javni natječaj objavljen u Narodnim novinama br. 26/2023, objavljen od nadležnog Ministarstva mora, prometa i infrastrukture. Predmetni natječaji su objavljivani za isto trgovačko društvo, ali od strane različitih državnih tijela koja su u predmetnim vremenskim intervalima bila nadležna za provođenje istih, odnosno koja su bila nadležna za nadzor rada predmetnog trgovačkog društva.

Nadalje, u postupku je utvrđeno da je trgovačko društvo Hrvatska kontrola zračne plovidbe d.o.o. na dan objave javnog natječaja iz 2016. i 2023. godine bilo određeno kao društvo od strateškog odnosno posebnog interesa za Republiku Hrvatsku, a predmetno jasno i nedvojbeno proizlazi iz Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 120/2013, 74/2015, 44/2016 i 2/2018), Odluke o pravnim osobama od posebnog interesa za Republiku Hrvatsku (Narodne novine br. 71/2018) te Odluke o pravnim osobama od posebnog interesa za Republiku Hrvatsku (Narodne novine, br. 147/2021) koje svaka pojedinačno, od trenutka njihovih stupanja na snagu utvrđuju predmetno trgovačko društvo kao društvo od strateškog odnosno posebnog interesa za Republiku Hrvatsku.

Uzimajući u obzir navedeno, a sukladno navedenim Odlukama, na trgovačka društva od strateškog odnosno posebnog interesa za Republiku Hrvatsku izravno se primjenjuju pravila za provedbu javnih natječaja, postupka odabira i imenovanja kandidata/članova nadzornog odbora i uprava trgovačkih društava i drugih pravnih osoba od strateškog i posebnog interesa za Republiku Hrvatsku. Upravo se za navedeno područje kao i razdoblje primjenjuje Uredba o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 33/2016, 43/2016 i 109/2016), Uredba o kriterijima za provedbu postupaka odabira i imenovanja kandidata za predsjednike i članove uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 19/2017) i Uredba o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine br. 12/2019), svaka u svom vremenskom razdoblju primjene uzimajući u obzir objavljene javne natječaje za trgovačko društvo.

Na javni natječaj objavljen u Narodnim novinama br. 69/2016 – objavljen od strane Državnog ureda za upravljanje državnom imovinom, a na koji se prijavitelj poziva, odnosno ističe posebne okolnosti, primjenjivala se izravno Odluka o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 120/2013, 74/2015, 44/2016), kojom je u točki II. određeno da trgovačko društvo Hrvatska kontrola zračne plovidbe d.o.o. društvo od strateškog interesa za Republiku Hrvatsku. Uzimajući navedeno u obzir, na postupke provedbe javnog natječaja i uvjete koje moraju ispunjavati kandidati za osobe ovlaštene za zastupanje (predsjednike i članove uprava, ravnatelje, zastupnike, direktore) u trgovačkim društvima i drugim pravnim osobama od strateškog i posebnog interesa za Republiku Hrvatsku primjenjuje se Uredba o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 33/2016). Sukladno navedenoj Uredbi kao i objavljenom javnom natječaju iz Narodnih novina br. 69/2016, a koji je u točki 7. određivao uvjet: nepostojanje pravomoćnog rješenja nadležnog suda o provođenju istrage, nepostojanje potvrđene optužnice, presude o izdavanju kaznenog naloga te nepostojanje nepravomoćne presude jasno je i nedvojbeno određeno i proizlazi iz odredbe članka 5. stavka 1. podstavka 5. Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 33/2016) koja navodi da je kandidat dužan uz prijavu dostaviti uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta nepravomoćna presuda.

Sukladno činjeničnom utvrđenju na temelju izvedenih dokaza jasno i nedvojbeno je utvrđeno da je predmetni javni natječaj bio u točki 7. istoga usklađen sa zakonskim odnosno podzakonskim propisima, odnosno jasno usklađen sukladno članku 5. stavku 1. podstavku 5. Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 33/2016).

Nadalje, na javni natječaj objavljen u Narodnim novinama br. 26/2023 – objavljen od strane Ministarstva mora, prometa i infrastrukture, a na koji se prijavitelj poziva, odnosno ističe posebne okolnosti, primjenjuje se izravno Odluka o pravnim osobama od posebnog interesa za Republiku (Narodne novine br. 147/2021), kojom je u točki II. određeno da je trgovačko društvo Hrvatska kontrola zračne plovidbe d.o.o. pravna osoba od posebnog interesa za Republiku Hrvatsku. Uzimajući u obzir navedeno, na postupke provedbe javnog natječaja i uvjete koje moraju ispunjavati kandidati za članove uprava (predsjednike i članove uprava, ravnatelje, direktore) pravnih osoba od posebnog interesa za Republiku Hrvatsku te uvjete koje moraju ispunjavati kandidati za članove uprava (predsjednike i članove uprava, ravnatelje, direktore) pravnih osoba od posebnog interesa za Republiku Hrvatsku, koje su određene Odlukom o pravnim osobama od posebnog interesa za Republiku Hrvatsku, ukoliko to nije propisano posebnim propisom te se na iste primjenjuje Uredba o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine br. 12/2019). Sukladno navedenoj Uredbi kao i objavljenom javnom natječaju iz Narodnih novina br. 26/2023, a koji određuje kao uvjet dostavu uvjerenja pribavljenog od nadležnog suda ili putem sustava e-Građani da se protiv kandidata ne vodi kazneni postupak, koji ne smije biti starije od 15 dana od dana podnošenja prijave jasno je i nedvojbeno određen i proizlazi iz odredbe članka 12. stavka 1. podstavka 6. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine br. 12/2019) koja navodi da je kandidat dužan uz prijavu dostaviti vjerenje pribavljeno od nadležnog suda ili putem sustava e-Građani da se protiv kandidata ne vodi kazneni postupak, koje ne smije biti starije od 15 dana od dana podnošenja prijave.

Sukladno činjeničnom utvrđenju na temelju izvedenih dokaza jasno i nedvojbeno je utvrđeno da je predmetni javni natječaj u svom sadržaju na koji se upućuje glede postojanja eventualne povrede usklađen sa zakonskim odnosno podzakonskim propisima, odnosno jasno usklađen sukladno članku 12. stavku 1. podstavku 6. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine br. 12/2019) koja se u predmetom primjenjuje, odnosno trebala primijeniti.

Nadalje, unatoč pravno usklađenom postupku kako javnog natječaja objavljenog u Narodnim novinama br. 69/2016 i javnog natječaja objavljenog u Narodnim novinama br. 26/2023, Povjerenstvo je u tijeku postupka izvršilo uvide u pribavljene javno dostupne dokaze koji su usporedivi sa sadržajem i načinom postupanja tijela koja su bila provoditelji javnih natječaja u usporednom vremenskom razdoblju, a za trgovačka društva koja su bila pod njihovom ingerencijom i odnosu na provođenje javnih natječaja. U odnosu na navedeno, kao usporedni primjer sadržaja i načina provođenja javnih natječaja izvršen je uvid u postupke javnih natječaja za predsjednika i članove uprave trgovačkog društva Hrvatske ceste d.o.o., na koje su se u navedenim vremenskim razdobljima objave javnih natječaja primjenjivali odnosno trebali primjenjivati isti zakonski i podzakonski propisi te je Odlukom o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 120/2013, 74/2015, 44/2016), i Odlukom o pravnim osobama od posebnog interesa za Republiku (Narodne novine br. 147/2021) kojom je u točki II. određeno da trgovačko društvo Hrvatske ceste d.o.o. potpadaju u društva/pravne osobe od strateškog i posebnog interesa za Republiku Hrvatsku.

S obzirom na to uzet je uzorak za natječaj koji se provodio 2016. godine – odnosno javni natječaj iz Narodnih novina br. 56/2016 – za odabir predsjednika Uprave i člana Uprave trgovačkog društva Hrvatske ceste d.o.o., a kojeg je provodio Državni ured za upravljanje državnom imovinom. Iz istoga proizlazi da je u točki 7. natječaja određen uvjet: nepostojanje pravomoćnog rješenja nadležnog suda o provođenju istrage, nepostojanje potvrđene optužnice, presude o izdavanju kaznenog naloga, te nepostojanje nepravomoćne presude, odnosno dostava dokaza u obliku uvjerenja nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donesena presuda o izdavanju kaznenog naloga, te da nije donijeta nepravomoćna presuda – ne starije od šest mjeseci, što je jasno i nedvojbeno određeno i proizlazi iz odredbe članka 5. stavka 1. podstavka 5. Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 33/2016) koja navodi da je kandidat dužan uz prijavu dostaviti uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta nepravomoćna presuda.

Sukladno činjeničnom utvrđenju na temelju izvedenih dokaza jasno i nedvojbeno je utvrđeno da je predmetni javni natječaj objavljen u Narodnim novinama br. 69/2016, kao i javni natječaj iz Narodnih novina br. 56/2016, u točki 7. usklađen i objavljen sukladno zakonskim odnosno podzakonskim propisima, odnosno jasno usklađeni prema članku 5. stavku 1. podstavku 6. Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku (Narodne novine br. 33/2016).

Nadalje, Povjerenstvo je uzelo u obzir radi usporedivosti i transparentnosti postupanja i natječaje koji su bili odnosno su objavljeni u vremenskom razdoblju primjene istih propisa te je s obzirom na to uzet uzorak za natječaj koji se provodio 2022. godine objavljen u Narodnim novinama br. 51/2022 – za izbor kandidata za člana Uprave trgovačkog društva Hrvatske ceste d.o.o. koji je objavljen od strane Ministarstva mora, prometa i infrastrukture. Uzimajući u obzir navedeno, na postupke provedbe javnog natječaja i uvjete koje moraju ispunjavati kandidati za članove uprava (predsjednike i članove uprava, ravnatelje, direktore) pravnih osoba od posebnog interesa za Republiku Hrvatsku te uvjete koje moraju ispunjavati kandidati za članove uprava (predsjednike i članove uprava, ravnatelje, direktore) pravnih osoba od posebnog interesa za Republiku Hrvatsku, koje su određene Odlukom o pravnim osobama od posebnog interesa za Republiku Hrvatsku, ukoliko to nije propisano posebnim propisom te se na iste primjenjuje Uredba o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine br. 12/2019). Sukladno navedenoj Uredbi kao i objavljenom javnom natječaju iz Narodnih novina br. 51/2022, a koji je određuje kao uvjet dostavu uvjerenja pribavljenog od nadležnog suda ili putem sustava e-Građani da se protiv kandidata ne vodi kazneni postupak, koji ne smije biti starije od 15 dana od dana podnošenja prijave jasno je i nedvojbeno određen i proizlazi iz odredbe članka 12. stavka 1. podstavka. 6. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine br. 12/2019) koja navodi da je kandidat dužan uz prijavu dostaviti uvjerenje pribavljeno od nadležnog suda ili putem sustava e-Građani da se protiv kandidata ne vodi kazneni postupak, koje ne smije biti starije od 15 dana od dana podnošenja prijave.

Sukladno činjeničnom utvrđenju na temelju izvedenih dokaza jasno i nedvojbeno je utvrđeno da je predmetni javni natječaj objavljen u Narodnim novinama br. 51/2022 kao javni natječaj usklađen i objavljen sukladno zakonskim odnosno podzakonskim propisima, odnosno jasno usklađen prema članku 12. stavku 1. podstavku 6. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine br. 12/2019).

Usporedbom navedenih objavljenih javnih natječaja koji su usporedivi kako po nadležnom tijelu koje ih je bilo ovlašteno objaviti, pravnim osobama na koje se sami javni natječaji odnose kao i zakonske i podzakonske propise koji su se primjenjivali u različitim vremenskim intervalima objave javnih natječaja, jasno i nedvojbeno se dolazi do zaključka da povreda na koju se upućuje glede mijenjanja uvjeta javnog natječaja iz Narodnih novina br. 26/2023 – objavljen od strane Ministarstva mora, prometa i infrastrukture u odnosu na javni natječaj iz Narodnih novina br. 69/2016 – objavljen od strane Državnog ureda za upravljanje državnom imovinom, a koja oba natječaja se odnose na izbor kandidata za člana Uprave – direktora trgovačkog društva Hrvatska kontrola zračne plovidbe d.o.o. za različito vremensko razdoblje nije počinjena od strane obveznika niti se na koji način ista može podvesti pod povredu samovlasnog mijenjanja uvjeta javnog natječaja radi pogodovanja osobi koja je navedena u medijskom članku. Mijenjanje uvjeta natječaja da bi se pogodovalo određenom kandidatu nije utvrđeno niti dokazano od strane prijavitelja kao niti službenom provjerom podataka i informacija. Time što su uvjeti javnog natječaja izmijenjeni, samo po sebi ne znači niti je utvrđeno da su isti izmijenjeni nezakonito niti u svezi sa pogodovanjem određenoj osobi potencijalnog kandidata budući da je jasno i nedvojbeno utvrđeno da je upravo uvjet koji je naveo prijavitelj kao uvjet koji je izmijenjen radi pogodovanja trećoj osobi, izmijenjen, odnosno stavljen u natječajnu dokumentaciju u skladu s podzakonskim propisima koji su jasno obrazloženi u prethodnom dijelu obavijesti.

Slijedom svega navedenog, Povjerenstvo utvrđuje kako protiv obveznika Olega Butkovića, potpredsjednika Vlade Republike Hrvatske i ministra mora, prometa i infrastrukture, nisu ispunjene pretpostavke za pokretanje postupka iz nadležnosti Povjerenstva.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Oleg Butković, osobnom dostavom
2. Objava na internetskoj stranici Povjerenstva
3. Pismohrana